องค์การขนส่งมวลชนกรุงเทพ จัดแผนการเดินรถให้สอดคล้องกับความต้องการของประชาชน ในช่วงวันหยุดต่อเนื่องวันวิสาขบูชา ระหว่างวันที่ 18 - 20 พฤษภาคมนี้
นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่ง ผู้อำนวยการองค์การขนส่งมวลชนกรุงเทพ เปิดเผยว่า ขสมก. ได้เตรียมความพร้อมให้บริการรถโดยสารประจำทาง เพื่อรองรับความต้องการใช้บริการของประชาชนในวันเสาร์ที่ 18 พฤษภาคม ซึ่งเป็นวันวิสาขบูชาและมีวันหยุดต่อเนื่อง ไปจนถึงวันที่ 20 พฤษภาคม         คาดว่าจะมีประชาชนทั่วไปใช้บริการรถโดยสารประจำทางไปยังวัดต่างๆ เป็นจำนวนมาก ขสมก. ได้จัดเดินรถในเส้นทางปกติ จัดรถออกวิ่งเฉลี่ยวันละ 2,823 คัน จำนวน 19,803 เที่ยว และเพิ่มการเปลี่ยนกะของพนักงานประจำรถ ทั้งกะเช้า กะบ่าย และกะสว่าง จำนวน 129 เส้นทาง พร้อมจัดเดินรถเชื่อมต่อสถานีขนส่ง จำนวน  4 สถานี รวม  36 เส้นทาง ประกอบด้วย        สถานีขนส่งกรุงเทพ (จตุจักร) จำนวน 12 เส้นทาง สถานีขนส่งกรุงเทพ (สายใต้ใหม่) จำนวน 6 เส้นทาง สถานีขนส่งกรุงเทพ (เอกมัย) จำนวน 8 เส้นทาง สถานีรถไฟหัวลำโพงจำนวน 10 เส้นทาง และจัดเดินรถ AIRPORT BUS เชื่อมต่อท่าอากาศยานกรุงเทพอีก  5 เส้นทาง ได้แก่สาย A 1 ท่าอากาศยานดอนเมือง – สถานีรถไฟฟ้า BTS จตุจักร เฉลี่ยวันละ 20 คัน/สาย A 2 ท่าอากาศยานดอนเมือง – อนุสาวรีย์ชัยฯ เฉลี่ยวันละ 9 คัน /สาย A 3 ท่าอากาศยานดอนเมือง – สวนลุมพินี เฉลี่ยวันละ 10 คัน /สาย A 4 ท่าอากาศยานดอนเมือง – สนามหลวง เฉลี่ยวันละ 10 คันและสาย S1 ท่าอากาศยานสุวรรณภูมิ – สนามหลวง เฉลี่ยวันละ 8 คัน        นอกจากนี้ยังได้ยังให้พนักงานขับรถ ตรวจสอบความพร้อมของรถโดยสาร และอุปกรณ์ส่วนควบ ก่อนนำรถออกให้บริการ ประสานผู้รับเหมาซ่อมรถ ตรวจเช็คสภาพรถโดยสาร และซ่อมบำรุงรักษารถให้อยู่ในสภาพใช้งานได้ดี และเน้นย้ำให้พนักงานประจำรถประชาสัมพันธ์ให้ผู้โดยสารรับทราบทุกครั้ง